b'\n_START_ARTICLE_\nSouth Park: The Stick of Truth\n_START_SECTION_\nRazvoj\n_START_PARAGRAPH_\nAvtorja serije, Trey Parker in Matt Stone, sta stopila v stik z ekipo Obsidian z idejo igre igranja vlog, ki bi zgledala enako kot serija. Razvoj se je pri\xc4\x8del leta 2009 in vpletena sta bila v vseh fazah: napisala sta scenarij, svetovala pri grafi\xc4\x8dni podobi in, tako kot v seriji, posodila glasove mnogim likom. Kljub temu izdelava ni potekala gladko. Prvotni zalo\xc5\xbenik, THQ, je v tem obdobju bankrotiral in v za\xc4\x8detku leta 2013 je pravice prevzel Ubisoft. Sprva napovedani izid v za\xc4\x8detku leta 2013 so ve\xc4\x8dkrat prestavili, do marca 2014, ko je igra dejansko iz\xc5\xa1la.\n_START_SECTION_\nOdziv\n_START_PARAGRAPH_\nIgra The Stick of Truth je bila dele\xc5\xbena prete\xc5\xbeno pozitivnega odziva kritikov, ki so pohvalili komi\xc4\x8den scenarij, grafi\xc4\x8dno podobo in zvestobo izvirni seriji. Manj odobravanja je bil dele\xc5\xbeen boj, ki je prelahek in ne nudi izziva, kritiki pa so izpostavili tudi nekaj hro\xc5\xa1\xc4\x8dev, ki lahko ovirajo napredovanje._NEWLINE_V nekaterih regijah so morali igro cenzurirati zaradi zgodbe, ki vklju\xc4\x8duje motive splava, in nacisti\xc4\x8dne ikonografije; Parker in Stone sta sporne scene nadomestila s podrobnimi tekstovnimi opisi dogajanja._NEWLINE_Na ra\xc4\x8dun dobrega sprejema je 17. oktobra 2017 iz\xc5\xa1lo nadaljevanje z naslovom South Park: The Fractured but Whole, 13. februarja 2018 pa \xc5\xa1e predelava za konzoli PlayStation 4 in Xbox One.'